หุ้นกลับมาปิดบวก 5.23 จุด
ดัชนีหุ้นวันที่ 17 ส.ค. ปิดที่ระดับสูงสุดของวันที่ 865.78 จุด เพิ่มขึ้น 5.23 จุด หรือ 0.61 % มูลค่าการซื้อขาย 28,144 ล้านบาท
17 ส.ค. 2553

ดัชนีหุ้นวันที่ 17 ส.ค. ปิดที่ระดับสูงสุดของวันที่ 865.78 จุด เพิ่มขึ้น 5.23 จุด หรือ 0.61 % มูลค่าการซื้อขาย 28,144 ล้านบาท
น.ส.มยุรี โชวิกรานต์ ผู้อำนวยการอาวุโส ฝ่ายวิเคราะห์หลักทรัพย์ บล.กิมเอ็ง (ประเทศไทย) เปิดเผยว่า ดัชนีวันนี้เคลื่อนไหวกรอบแคบและเป็นในทิศทางเดียวกับภูมิภาคเช่นกัน เห็นได้จากปริมาณการซื้อขายของวันที่เหลือเพียง 2.5 หมื่นล้านบาท 
ทั้งนี้ เพราะไม่มีปัจจัยใหม่ทั้งในและต่างประเทศเข้ามาเสริมบรรยากาศการลงทุน อีกทั้งนักลงทุนชะลอการลงทุนก่อนเพื่อขอดูการประกาศตัวเลขเศรษฐกิจที่สำคัญของสหรัฐคืนนี้ก่อน หลังจากที่ผ่านมาตัวเลขหลายอย่างที่ออกมาก่อนหน้าทำให้นักลงทุนกังวลถึงการชะลอตัวเศรษฐกิจสหรัฐ 
อย่างไรก็ตาม ท้ายสุดหุ้นไทยก็สามารถปิดอยู่ในแดนบวกได้ หลังจากที่ภาคเช้าปิดลบไปเล็กน้อย โดยเป็นการขึ้นโดยจากหุ้น บริษัท ปตท. (PTT) และ บริษัท ปตท. สำรวจและผลิตปิโตรเลียม (PTTEP) ที่เข้ามาเก็งกำไรจากราคาน้ำมันและดัชนีดาวนโจนส์ล่วงหน้าที่อยู่ในแดนบวก 
นักวิเคราะห์ กล่าวถึงแนวโน้มดัชนีพรุ่งนี้ว่ายังคงเคลื่อนไหวในกรอบแคบ และขึ้นอยู่กับตลาดภูมิภาคเป็นหลักเพราะปัจจุบันยังมองปัจจัยในประเทศที่ช่วยหนุนดัชนียังไม่มีในสัปดาห์นี้ โดยประเมินกรอบดัชนีที่แนวต้าน 870 จุด แนวรับ 860 จุด
หลักทรัพย์ที่มีมูลค่าการซื้อขายสูงสุด 5อันดับแรก ได้แก่ 
JAS          มูลค่าการซื้อขาย 2,238 ล้านบาท ปิดที่ 1.29 บาท เพิ่มขึ้น 0.12 บาท (+10.26%) 
IVL           มูลค่าการซื้อขาย 1,720 ล้านบาท ปิดที่  24.80 บาท เพิ่มขึ้น  2.00 บาท (+8.77%) 
TRUE       มูลค่าการซื้อขาย 1,397 ล้านบาท ปิดที่ 6.25 บาท เพิ่มขึ้น 0.20 บาท (+3.31%) 
CPF         มูลค่าการซื้อขาย  1,309 ล้านบาท ปิดที่ 25 บาท เพิ่มขึ้น 0.10 บาท (+0.40%) 
TMB         มูลค่าการซื้อขาย 1,268 ล้านบาท ปิดที่ 2.18 บาท เพิ่มขึ้น 0.12 บาท (+5.83%)